b'\n_START_ARTICLE_\nForough Farrokhzad\n_START_PARAGRAPH_\nForough Farrokhzad (5. tammikuuta 1935 Teheran \xe2\x80\x93 13. helmikuuta 1967) oli iranilainen runoilija ja elokuvantekij\xc3\xa4. H\xc3\xa4n on yksi tunnetuimmista persiankielisist\xc3\xa4 naisrunoilijoista. H\xc3\xa4n toimi 1950- ja 1960-luvulla modernien iranilaisnaisten \xc3\xa4\xc3\xa4nen\xc3\xa4 tutkien avioliittoinstituutiota ja eronneen naisen asemaa omista l\xc3\xa4ht\xc3\xb6kohdistaan._NEWLINE_Forough Farrokhzad syntyi keskiluokkaisen teheranilaisperheen kolmanneksi lapseksi; sisaruksia syntyi yhteens\xc3\xa4 seitsem\xc3\xa4n. H\xc3\xa4n opiskeli teini-i\xc3\xa4ss\xc3\xa4 pukuompelua ja maalaamista ammattikoulussa. Kuusitoistavuotiaana h\xc3\xa4n avioitui serkkunsa Parviz Shapourin kanssa suvun vastustuksesta huolimatta ja sai vuoden kuluttua pojan nimelt\xc3\xa4 Kamyar. Pari erosi jo parin vuoden kuluttua, ja Forough Farrokhzad j\xc3\xa4tti pojan t\xc3\xa4m\xc3\xa4n is\xc3\xa4n sukulaisten kasvatettavaksi voidakseen el\xc3\xa4\xc3\xa4 itsen\xc3\xa4isesti ja omistautua runoudelle._NEWLINE_Pian Farrokhzad julkaisi 44 runoa sis\xc3\xa4lt\xc3\xa4neen esikoiskokoelmansa Asir (1954), mutta sairastui psyykkisesti ja joutui mielisairaalaan. Hein\xc3\xa4kuussa 1956 h\xc3\xa4n l\xc3\xa4hti ensimm\xc3\xa4iselle ulkomaanmatkalleen, yhdeks\xc3\xa4n kuukautta kest\xc3\xa4neelle Euroopan-kierrokselle. Sen kest\xc3\xa4ess\xc3\xa4 julkaistiin h\xc3\xa4nen toinen kokoelmansa Divar._NEWLINE_Vuonna 1958 ilmestyi Farrokhzadin kolmas kokoelma Esian. H\xc3\xa4n aloitti suhteen kiistellyn kirjailija-elokuvaohjaaja Ebrahim Golestanin kanssa. My\xc3\xb6s Forough Farrokhzad kiinnostui elokuvanteosta, ja 1962 sai ensi-iltansa h\xc3\xa4nen ainoaksi j\xc3\xa4\xc3\xa4nyt dokumenttielokuva leprapotilaiden yhteis\xc3\xb6st\xc3\xa4, englanninkieliselt\xc3\xa4 nimelt\xc3\xa4\xc3\xa4n The House Is Black. Se sai useita kansainv\xc3\xa4lisi\xc3\xa4 elokuvapalkintoja. Elokuvan keskeinen elementti on tekij\xc3\xa4n oma kertojan\xc3\xa4\xc3\xa4ni, jolla h\xc3\xa4n lausuu omia runojaan ja s\xc3\xa4keit\xc3\xa4 Koraanista._NEWLINE_Vuonna 1963 Unesco teki puolituntisen dokumentin UNESCO produced a thirty minutes movie about Farrokhzadista. My\xc3\xb6s italialainen Bernardo Bertolucci teki h\xc3\xa4nest\xc3\xa4 15 minuutin mittaisen haastatteluelokuvan._NEWLINE_Farrokhzadin nelj\xc3\xa4s runokokoelma Tavallodi Digar ilmestyi 1964. Se sis\xc3\xa4lsi runoja kuuden vuoden ajalta._NEWLINE_Farrokhzad kuoli auto-onnettomuudessa 32-vuotiaana 1967. H\xc3\xa4nen viides kokoelmansa ilmestyi postuumisti.'